### Beslutning

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 5. februar 2020 om fornyet magistratsbehandling af forslaget.

 Sagen bedes tilbagesendt byrådet via Magistraten.

**Beslutningsforslag fra S og SF**

Baggrund:

Mange bilejere - særligt i parcelhuskvartererne - vasker i dag deres biler på deres egen matrikel. Følgevirkninger heraf er, at miljøskadelige stoffer som rengørings- og opløsningsmidler, olier, brændstofrester, motorvæsker, bremsestøv m.m. ledes videre til regnvandsbassiner eller siver urenset ned i grundvandet. Det skader miljøet og naturen. Endvidere er det betænkeligt, at der bruges uforholdsmæssigt meget rent drikkevand ved brug af denne fremgangsmåde.

I EU arbejdes der p.t. på direktiver, der bl.a. skal sætte nye grænser for, hvilke miljøskadelige stoffer, man som privat borger må udlede til vandmiljøet; herunder sprøjtegifte og tagrensningsmidler, som ender i vandmiljøet.

[adresse] skal være på forkant og ændre adfærd i forhold miljøpåvirkning og bæredygtighed samt tænke FN`s klimamål ind i alle relevante tiltag.

Derfor foreslår Socialdemokratiet og SF:

At [adresse] undersøger muligheden for at oprette "vask-selv-pladser" på kommunes genbrugsstationer til private bilejere, herved kan man sikre miljøet og vandet kan renses og genbruges. I samme ombæring ønsker Socialdemokratiet og SF, at forvaltningen peger på en mulig økonomisk model, som forhåbentligt kan hvile i sig selv. Der opfordres til at indhente erfaring fra tankstationer i den udstrækning, det er relevant for ovenstående model.

Genbrugsstationen er et oplagt sted, da mange bilejere, efter at have kørt med affald, kan have brug for en rengøring af bilen, både med vand og sæbe samt støvsugning.

På vegne af Socialdemokratiet og SF i [adresse]

Jean Holm, Tage Hermansen og Peter Olesen

**Indstilling fra Magistratsafdelingen for Teknik og Miljø**

**Indstilling om forslag fra S og SF om vaskepladser ved genbrugsstationer**

Forslag fra Socialdemokraterne og SF om etablering af vaskepladser ved genbrugsstationerne.

### Resumé

Socialdemokraterne og SF har foreslået, at der etableres vaskepladser ved genbrugsstationer. Forslaget begrundes i miljøhensyn.

Teknik og Miljø vurderer, at kommunalfuldmagtsreglerne hindrer, at kommunen selv påtager sig opgaven. Forslaget anbefales derfor ikke gennemført.

Ønsker Byrådet alligevel at arbejde for forslaget, forudsætter det afhændelse eller langvarigt udleje af en del af genbrugsstationernes matrikler til privat køber, med krav om etablering af vaskeplads. Det vil dog betyde at man begrænser genbrugsstationernes muligheder for senere at omlægge og udvide egne aktiviteter. Teknik og Miljø vurderer desuden, at det er usikkert, om der er en markedsmæssig interesse i at indgå i en sådan ordning. Teknik og Miljø foreslår, at der i stedet gennemføres en kampagne rettet mod hjemmevask af biler. Tilsvarende kampagner er tidligere gennemført i andre kommuner.

Indstillingen har afventet dialog med potentielle private aktører og er derfor fremsendt senere end forudsat.

### Indstilling

Det indstilles:

At 1) Forslaget fra Socialdemokraterne og SF ikke tiltrædes.

At 2) Teknik og Miljø gennemfører en kampagne, rettet mod hjemmevask af biler.

### Sagens forløb

24-04-2019 [adresse] Byråd
 Sagens behandling blev udsat i byrådets møde den 24. april 2019.
 15-05-2019 [adresse]Sagens behandling blev udsat i byrådets møde den 15. maj 2019.
 28-05-2019 Aarhus Byråd
Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 28. maj 2019 om magistratsbehandling af forslaget.

 Sagen bedes tilbagesendt byrådet via Magistraten.
 05-11-2019 Teknik og Miljø
Beslutningsforslag besvaret med indstilling fra Magistratsafdelingen for Teknik og Miljø.
 23-01-2020 Borgmesterens Afdeling påtegning

Fremsendes til Magistraten.

Det bemærkes, at indstillingen ikke er fremsendt rettidigt til Borgmesterens Afdeling i forhold til at kunne nå byrådsbehandling indenfor den fastsatte frist på 3 måneder efter byrådsbehandlingen af beslutningsforslaget. Indstillingen skulle efter planen have været behandlet i byrådet d. 25. september 2019.

Teknik og Miljø afviser forslaget, som efter deres juridiske vurdering er i strid med kommunalfuldmagten.

Borgmesterens Afdeling vurderer, at forslaget lovligt kan gennemføres på følgende grundlag:

[adresse] kan etablere og drive vaskepladser på genbrugsstationer, da miljøhensyn samt ordningens karakter gør, at etablering af vaskepladserne kan begrundes i almene kommunale interesser.

 27-01-2020 Magistraten

Fremsendes til [adresse] med bemærkning, at Magistraten i mødet den 27. januar 2020 anbefaler, at byrådet tiltræder Magistratsafdelingen for Teknik og Miljøs indstilling af 5. november 2020.

Borgmester Noah Brandt, rådmand Iver Bertelsen, rådmand Sandra Nilsson, rådmand Aage Lund og Ellen Gregersen tog forbehold.

Martin Olsen deltog ikke i sagens behandling.

 05-02-2020 [adresse]
Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 5. februar 2020 om fornyet magistratsbehandling af forslaget.

 Sagen bedes tilbagesendt byrådet via Magistraten.